
Az olvasóvá nevelés lehetőségei a külföldi és magyar könyvtárakban

Kulcsszavak: olvasóvá nevelés; olvasáskultúra; nemzetközi összehasonlítás; könyvtárpedagógia; olvasáskutatás
Kutatásom a könyvtárak szerepét vizsgálja az olvasáskultúra fejlesztésében, magyar és nemzetközi példák alapján. Rámutat arra, hogy az alapvető olvasási készségek megtanítása önmagában nem elegendő az olvasók neveléséhez; az olvasás szeretetének kialakítása elengedhetetlen a tartós olvasási szokások megerősítéséhez. A világ könyvtárai számos módszert alkalmaznak ezen célok elérése érdekében, amelyek eredményességét a kulturális, gazdasági és technológiai különbségek is befolyásolják. Célom a kutatással az volt, hogy felfedjem, milyen módszerek mekkora effektivitással járulnak hozzá az olvasóvá neveléshez a hazai és külföldi könyvtárakban.
A kutatás során összehasonlítottam a magyar könyvtárak gyakorlatát olyan országokéval, mint Dél-Afrika, Ghána, az Egyesült Államok, Kanada, Belgium, Franciaország, Svédország és Finnország. Az adatgyűjtés során a szakirodalmi elemzést egészítettem ki egy többnyelvű kérdőíves vizsgálattal, amelynek segítségével 25 külföldi és 52 magyar könyvtár válaszait elemeztem. A résztvevők között városi és iskolai könyvtárak képviselői is szerepeltek, akik információkat nyújtottak a gyűjteményeik, szolgáltatásaik és olvasásösztönző programjaik működéséről.
Az eredmények alapján következtethetünk arra, hogy Magyarország jelentős előrelépést mutat a fejlődő országokhoz képest, de továbbra is elmarad az északi és nyugati államok színvonalától mind anyagi források, mind innovatív módszerek terén.
A kutatásom hozzájárul az olvasóvá nevelés globális gyakorlataival kapcsolatos mélyebb ismeretekhez, kiemelve azokat a stratégiákat, amelyek sikeresen alkalmazhatók. Emellett felhívja a figyelmet a magyar könyvtárak fejlődési lehetőségeire, amelyek kihasználásával hatékonyabban támogathatják a jövő olvasói generációját, hozzájárulva az ország kulturális és szellemi gyarapodásához.



